آل پاچينؤ

**آلفردؤ جیمز پاچينؤ** (ايتاليايي: Alfredo James Pacino) آمريکايي بازيگر ؤ فيلم ‌چاکۊنا هيسه. اۊن خۊ پئنج دهه کۊنۊش ٚ مئن پۊر جایزه هیته؛ من جۊمله یته اؤسکار ٚ جایزه، دۊ ته تؤني ؤ دۊته اِمي. اي جوایز، اۊن-ه اۊ کمتر بازيگرؤن ٚ جرگه مئن قرار دنه گه بؤتۊنسن اي سۊته جایزه-أ کسب بؤنن. پاچينؤ هيته‌أني جوایزي، «آمريکا ٚ فيلم ٚ بنیاد ٚ یته عۊمر هۊنري دستاورد»، «سیسيل بي دمیل» ؤ «هۊنر ٚ مللي نشؤن» ٚ مۊسؤن-ه أني دريافت بؤده.

پاچينؤ، اچ‌بي استؤديؤ ؤ أکترز استؤديؤ مئن، متؤد بازيگري-ئه چارلي لاتن ؤ لي استراسبرگ ٚ دس ٚ جير بيأمۊته. اۊ ۲۹ سالگي مئن یته مختصر نخش ٚ همرأ *ناتالي ؤ مۊ (۱۹۶۹)* فيلم ٚ مئن خۊ أوولي بۊلند ٚ فيلم-ه بازي بؤگۊد. پاچينؤ بازي، *برمسئن نيدل ٚ پارک ٚ مئن (۱۹۷۲)* ٚ فيلم ٚ مئن گه اۊن ٚ أوولي أصلي نخش بؤ، خؤجير بؤر استقبال ٚ مؤرد قرار بگيت. اۊن *گادفادر (۱۹۷۲)* فيلم ٚ مئن، فرانسيس فؤرد کاپؤلا کارگردؤني همرأ، مایکل کؤرلئؤنه ٚ نخش-ه خئلي خۊب بازي بؤگۊد ؤ اۊن ٚ پسي ويشتر شنأته ؤ تحسين بؤبؤ. پاچينؤ اي نخش-ه بازي گۊدن ٚ دؤني أوولي مرته ره اؤسکار ٚ جایزه ٚ نؤمزت بؤبؤ ؤ *گادفادر: دۊوؤمي واوين (۱۹۷۴)* ؤ *گادفادر: سۊوؤمي واوين (۱۹۹۰)* ٚ فيلمؤن ٚ مئن ني بازي بؤگۊد.
بندانگشتی|آل پاچينؤ، ۲۰۱۶
پاچينؤ بازي گۊدن *سرپيکؤ (۱۹۷۳)*، *سکي زواله (۱۹۷۵)*، *گادفادر: دۊوؤمي واوين* ؤ *...ؤ عيدالت همه ره (۱۹۷۹)* ٚ فئلمؤن ٚ مئن ٚ وأسر به عۊنوان بئیترين مردؤنه أوولي نخش ٚ بازيگر، اۊسکار جایزه ٚ نؤمزد بؤبؤ ؤ نهایتن یته نابينا کؤنه سرباز آمريکا أرتش ٚ مئن ٚ نخش-ه بازي گۊدن ٚ همرأ، *یته زن ٚ خؤجير ٚ بۊ (۱۹۹۲)* فيلم ٚ مئن، اي جایزه-أ دریافت بؤگۊد. اۊن هيته‌أني بازي گۊدن *گادفادر*، *دیک تريسي (۱۹۹۰)*، *گلن‌گري گلن‌راس (۱۹۹۲)* ؤ *ايرلندي مرد (۲۰۱۹)* ٚ فئلمؤن ٚ مئن ٚ ره به عۊنوان مردؤنه مکمل ٚ نخش ٚ بازيگر، اۊسکار ٚ جایزه ٚ نؤمزت بؤبؤ. پاچينؤ ٚ دئبأخي مؤهم ٚ نخشؤن، تؤني مؤنتانا، *زخمي ديم (۱۹۸۳)* ٚ فيلم ٚ مئن، کارليتؤ بريگانته، *کارليتؤ را (۱۹۹۳)* ٚ فئلم ٚ مئن، بنجامين راجيرؤ، *داني براسکؤ (۱۹۹۷)* ٚ فيلم ٚ مئن ؤ لؤل برگمن، *نؤفۊذي (۱۹۹۳)* ٚ فيلم ٚ مئن-ه شامل بۊنه. اۊن هيته‌أني *مخمصه (۱۹۹۵)*، *شیطؤن ٚ وکيل مدافع (۱۹۹۷)*، *خاو وؤزه (۲۰۰۲)* ؤ *ايته زمات هاليوۊد ٚ مئن (۲۰۱۹)* ٚ فئلمؤن ٚ مئن بازي بؤده. پاچينؤ پۊر اچ‌بي‌اؤ شبکه چأگۊده‌ئن ٚ مئن ني حؤضۊر دأشته، من جۊمله: *فرشته‌ئن آمريکا مئن (۲۰۰۳)*، *تۊ جک-ه نشنأسني (۲۰۱۰)* ؤ *فيل اسپکتؤر (۲۰۱۳)*.

## زاکي زمات
آلفردؤ جیمز پاچينؤ ۱۹۴۰ آوريل ۲۵ مئن، نيۊیؤرک ٚ خۊرتاوي هارلم ٚ مئن به دۊنیا بامؤ. اۊن ٚ پئر ٚ نام سالواتؤره پاچينؤ بۊ گه ايتاليا سيسيل ٚ سان فراتلؤ شأر ٚ جه بأمؤبۊ آمريکا ؤ اۊن ٚ مار رؤز جراردي ني ايتاليا سيسيل ٚ کؤرلئؤنه شين بۊ. آلفردؤ پئر ؤ مار اۊ زمات کي اۊ دۊ سال ويشتر نأشتي جؤدا بؤبؤستد ؤ آلفردؤ خۊ مأر ٚ أمرأ بۊشؤ کي خۊ مأر ٚ پئر ؤ مأر أمرأ کي اۊشان ٚ نام جیمز ؤ کیت بۊ بزيوه. اۊن ٚ پئر ني بۊشؤ کاليفؤرنيا کؤوينا شأر ٚ مئن ؤ اۊیه بيمه فرۊشنده ؤ بأزين ني رستۊران‌داري گۊدي. 

پاچينؤ نؤأورنايي زمات خۊ ريفئقان ورجه ساني نام ٚ أمرأ دۊخانده بؤستي. پاچينؤ ناجه دأشتي کي بيس‌بال ٚ بازيکۊن ببه ولي پاچينؤ ريفئقان اۊن-أ *بازيگر* لقب بدأبۊد.
پاچينؤ *هرمن ريدر جۊنيؤر* ٚ دبيرستان ٚ مئن درس خاندي ولي ويشتر تنئا اينگيليسي کلاسان ٚ مئن حۊضۊر یافتي. اۊن نيۊیؤرک ٚ نمایشي هۊنران ٚ دبيرستان ٚ مئن تست بدأ ؤ قبۊل-أ بؤسته ؤ بأزين ني تصميم بيگيته کي خۊ تحصيل-أ اۊیه ايدامه بدنه. آلفردؤ مأر أ تصميم ٚ أمرأ مۊخالف بۊ ؤ بعد ٚ أنکي آلفردؤ أمرأ هأ مؤضۊع ٚ وأسي دعوا بيگيته، آلفردؤ خانه-یأ ترک بۊگۊده. 
پاچينؤ تصميم بيگيته بازيگري کلاسان ٚ مئن شرکت بۊکۊنه ولي اۊن ٚ هزينه تأمين گۊدن ٚ مئن مشکل دأشتي، هأن ٚ وأسي تصميم بيگيته کي مۊختلف شؤغلان ٚ مئن کار بۊکۊنه؛ جه نامه بؤري، رستۊران ٚ نيظافت گۊدن، پؤست ٚ دفتر ٚ مسئۊل ؤ خانه برپايي. اۊن هأتؤني ايته دؤره کامنتري مجله دفتر ٚ مئن کار گۊدي. 

آلفردؤ خۊ ۹ سالگي جه پابلۊس کشئن-أ شرۊع بۊگۊده ؤ سينزه سالگي جه تفريحي ماريجۊآنا زئي، ولي دئه سنگين‌تر ٚ مۊخدران ٚ سر نۊشؤ. دۊ ته جه اۊن ٚ صميمي ريفئقان مۊخدر ٚ ماده‌ئن ٚ مصرف ٚ وأسي نۊزده ؤ سي سالگي مئن بۊمؤردد. 
پاچينؤ چؤن نيۊیؤرک ٚ برانکس ٚ محله دۊرۊن زيوش گۊدي، هميشک دعوایان ؤ درگيريان ٚ مئن ايسابۊ ؤ مدرسه دۊرۊن هأن ٚ وأسي مأرۊف بۊ. آلفردؤ خۊ نؤأورنايي دۊرۊن نيۊیؤرک ٚ تئاتران ٚ مئن بازي گۊدي. اۊن وختي کي أول وار أکترز استؤديؤ وۊرۊدي ره امتحان بدأ قبۊل نؤبؤسته ؤ بۊشؤ اچ‌بي استۊديؤ مئن ؤ اۊیه چارلي لاتن-أ بيده کي اۊن ٚ بازيگري معلم بۊ ؤ بأزين اۊن ٚ أمرأ ريفئق ني بؤبؤسته. پاچينؤ خۊ أ دؤره زيوش ٚ مئن وضع مالي خؤبي نأشتي ؤ خيابان، تئاتر ٚ سالؤنان یا خۊ ريفئقان ٚ خانه مئن خۊفتي. 

آل پاچينؤ مأر ۱۹۶۲ سال ٚ مئن وختي کي ۴۳ سال دشتي فؤت بۊگۊده. هۊ سال ٚ مئن آل پاچينؤ پيله پئر ني فؤت بۊگۊده ؤ پاچينؤ أ اتفاق-أ خۊ زيوش ٚ بدترين نۊقطه جه یاد کۊنه ؤ گه: «۲۲ ساله کي بۊم دۊته جه مي تأثيرگۊذار ٚ کسان جه مي ورجه بۊشؤده. أ اتفاق باعث مي فرۊپاشي بؤبؤسته.»

پاچينؤ چار سال ٚ فعاليت ٚ پس اچ‌بي استؤديؤ مئن، بتانسته کي أکترز اسؤديؤ وۊرۊدي تست-أ قبۊل ببه. أکترز استؤديؤ ايته سازمان ايسه کي حرفه‌اي بازيگران، کارگردانان ؤ نيويسایان ٚ جه تشکيل بؤبؤسته ؤ نيۊیؤرک ٚ منهتن ٚ محله مئن نهأ.
پاچينؤ بازيگري متؤد-أ لي استراسبرگ ٚ دس ٚ جير کي أکترز استؤديؤ مئن اۊن ٚ مۊربي بۊ یاد بيگيته. لي استراسبرگ پاچينؤ ورجه *گادفادر: دۊوؤمي واوين* ؤ *... ؤ عيدالت همه ره* فئلمان ٚ مئن بازي بۊگۊده. 

پاچينؤ خۊ بۊگۊ بيشتاوان ٚ مئن لي استراسبرگ ؤ أکترز استؤديؤ جه گب بزه ؤ بۊگۊته: «أکترز استؤديؤ مره پۊر مؤثر بۊ. لي استراسبرگ-أ أندر کي اۊن ٚ لياقت بۊ بها فندأده... اۊن ؤ چارلي مره سينما صنعت ٚ مئن بأردئده. أ اتفاق باعث بؤبؤسته کي مي باقي شۊغلان-أ ويل-أ کۊنم ؤ بازيگري رۊ تمرکؤز بۊکۊنم.» اۊن ايته دئه بۊگۊ بيشتاو ٚ مئن بۊگۊته: «کار گۊدن لي استراسبرگ ٚ ره هیجان دأشتي چؤن کي اۊن ٚ گب زئن سکانسان یا أفراد ٚ باره پۊر جالب بۊ. آدم تنئا خاستي کي اۊن ٚ گب زئن-أ بيشتاوه، چؤن چيزاني-أ گۊتي کي تا هأسأ نيشتاوسته بۊم. اۊن ٚ درک بۊجؤر بۊ ؤ بازيگران-أ دۊس دأشتي.» 
پاچينؤ ۱۹۹۴ سال ٚ جه أکترز استؤديؤ مۊشترک ٚ ريئيس ايسه.

## تئاتر ٚ مئن
پاچينؤ پۊر تئاتر ٚ مئن ني کۊنش بؤده. اۊ ۱۹۶۹ ؤ۱۹۷۷ ٚ مئن بازي گۊدن *آیا یته دۊرگ کراوات زنه؟* ؤ پابلؤ هؤمل ٚ مقدماتي تمرين ٚ نمایشؤن ٚ مئن ٚ وأسي بئیترين مردؤنه بازيگر ٚ تؤني جایزه-أ هگيت. پاچينؤ گه شکسپیر ٚ گزمه‌دارؤن ٚ جي هيسه، ۱۹۹۶ ٚ مئن *ريچارد ٚ دۊمبال وامۊتن* ٚ مۊستند-ه کارگرداني ؤ اۊن ٚ مئن بازي بۊگۊد؛ اي مؤستند *سۊوؤمي ريچارد ٚ نمایش‌نؤمه* باره هيسه گه خؤره هيته ني ۱۹۷۷ ٚ مئن اۊن-ه تئاتر ٚ مئن بازي بؤده بؤ. پاچينؤ *ونيزي تاجر (۲۰۰۴)* فئلم ٚ مئن بازي بۊگۊده کي براساس ايته دئه جه شکسپير ٚ نمایشنامه‌ئن ايسه. پاچينؤ کي *ريچارد ٚ دۊمبال وامختن* ٚ مئن خۊ أولي کارگرداني-أ تجربه بۊگۊد، کارگرداني گۊدن-أ ايدامه بدأ ؤ *چيني قأوه (۲۰۰۰)*، *وایلد سالؤمه (۲۰۱۱)* ؤ *سالؤمه (۲۰۱۳)* فئلمان ٚ مئن ني بازي ؤ کارگرداني بۊکۊده.  

پاچينؤ سال ۱۹۶۷ بؤستؤن ٚ مئن یکته فصل چارلز ٚ تئاتر (Charles Playhouse) ٚ مئن بازي بۊده. اي نمايش ئبه هر هفته ۱۲۵ دؤلار هأىت. پاچينؤ وختي گه «هۊرا آمريکا» نمايش ٚ مئن بازي کأدبۊ جيل کلاىبۊرگ ٚ همرأ اشنا بۊبؤ ؤ پئن سال عاشقانه رابطه دأشتن.

## سينما حرفه
آل پاچينؤ بازيگري جه پۊر لذت بؤردي ؤ اۊ زمات کي أکترز استؤديؤ مئن درس خاندن دۊبۊ، بفأمسته کي أ زمينه مئن استعداد دأره ؤ با أنکي اۊ أوائل اۊن ٚ درآمد گلف بۊ ولي خۊ کار-أ ايدامه بدأ. پاچينؤ بعد أنکي تئاتر ٚ مئن مؤفق بؤبؤسته، *ناتالي ؤ مۊ* فئلم ٚ أمرأ کي ايته جه پتي دۊک ٚ چأگۊده‌ئن ايسه، خۊ سينمايي فعاليت-أ شرۊع بۊگۊده. پاچينؤ هأتؤني ۱۳۷۰ ٚ سال ٚ مئن سي-ام-ای ٚ ايستعدادمجي مؤسسه أمرأ قرارداد دَوَست.

### ۱۹۷۰ ٚ دهه
بندانگشتی|upright=0.8|آل پاچينؤ سرپيکؤ فئلم ٚ مئن، ۱۹۷۳
پاچينؤ *بۊرمستن نيدل پارک ٚ مئن (۱۹۷۱)* ٚ فئلم ٚ دۊرۊن ايته هرؤئيني مۊعتاد ٚ نخش-أ بازي بۊگۊده ؤ فرانسيس فؤرد کاپؤلا نظر-أ خۊ هأ بازي أمرأ جلب بۊگۊد. کاپؤلا اۊن-أ مایکل کؤرلئؤنه نخش ٚ ره گادفادر ٚ فئلم ٚ مئن دؤجه کي ايته جه مؤفق‌ترين گنگستري فئلمان، سينما تاريخ ٚ مئن بؤبؤسته. اي سري دئه جه مأرۊف ٚ بازيگران، جک نيکلسؤن، رابرت ردفؤرد، وارن بيتي ؤ رابرت دنيرؤ مأنستن ني مایکل کؤرلئؤنه نخش ٚ ره تست بدأبۊد ولي آل پاچينؤ، کاپؤلا آخري اينتخاب بۊ. فئلم چأکۊني مۊديران کاپؤلا أمرأ مؤافق نۊبۊد ؤ خاستيد کي ايته مأرۊف ٚ بازيگر-أ، أ نخش ٚ ره دؤجئند ؤ اۊ زمات پاچينؤ هله مردۊم ٚ مئن أتؤ بشناخته بؤبؤسته نۊبۊ. اۊشان پرؤژه وسط، سۊ ته دفأ تلاش بۊگۊدئد کي پاچينؤ-یأ ايخراج بۊکۊند. پاچينؤ مایکل کؤرلئؤنه نخش ٚ ره، اؤسکار مکمل ٚ نخش ٚ جائزه نامزد بؤبؤسته ولي عقيده دأشتي کي وا أولي نخش ٚ نامزد بؤبؤسته بي چؤن أن ٚ حۊضۊر فئلم ٚ مئن مارلؤن براندؤ جه کی *ويتؤ کؤرلئؤنه* نخش-أ دأشتي ويشتر بۊ، هأن ٚ وأسي أ مراسم-أ تحريم بۊگۊد. براندؤ اؤسکار أولي نخش  ٚ مرد ٚ بازيگر ٚ جائزه-یأ بۊبؤرده ولي اۊن ني اي سري دليلان ٚ وأسي، سۊرخپۊستان ٚ ظلم گۊدن ٚ مأنستن أ مراسم-أ تحريم بۊگۊد. 

پاچينؤ ۱۹۷۳ سال ٚ مئن جين هکمن ٚ أمرأ دؤل ٚ فئلم ٚ مئن بازي بۊگۊد ؤ کن ٚ جشنواره زريني نخل-أ فگيفته. اۊن هۊ سال ٚ مئن سرپيکؤ فئلم ٚ ره اؤسکار ٚ بئترين مرد ٚ بازيگر ٚ جائزه نامزد بؤبؤست. سرپيکؤ فئلم، سيدني لۊمت ٚ کارگرداني أمرأ *فرانک سرپيکؤ* واقعي داستان-أ روایت کۊنه کي نيۊیؤرک ٚ شأر ٚ پؤليس ٚ أفسر بۊ ؤ خۊ همکاران ٚ فساد ٚ لؤ دأن ٚ وأسي مخفي مأمۊر بؤبؤسته. پاچينؤ ۱۹۷۴ ٚ سال ٚ مئن گادفادر ٚ دۊوؤمي قسمت ٚ مئن دۊواره مایکل کؤرلئؤنه نخش-أ بازي بۊگۊده کي اؤسکار ٚ بئترين فئلم ٚ وأسي نامزد بؤبؤسته. گادفادر أولي فئلمي بۊ کي اۊن ٚ هر دۊ ته قسمت اؤسکار ٚ جائزه ره نامزد بۊبؤست. پاچينؤ ني أ فئلم ٚ أمرأ سۊوؤمي بار ٚ ره اؤسکار ٚ جائزه نامزد بؤبؤسته ؤ أن اۊن ٚ دۊوؤمي نامزدي کؤرلئؤنه شخصيت ٚ ره بۊ ولي أیته دفأ بئترين أول ٚ نخش ٚ مرد ٚ بازيگر ٚ جائزه نامزد بؤبؤسته. 

پاچينؤ *سکي زواله (۱۹۷۵)* فئلم ٚ الکران ٚ پس ويشتر مؤفقيت-أ فأرسئه. أ فئلم، جان ويتؤويچ ٚ واقعي داستان ٚ سر ؤ سيدني لۊمت ٚ کارگرداني أمرأ چأگۊده بؤبؤسته. پاچينؤ أ فئلم ٚ أمرأ دۊواره بئترين أول ٚ نقش ٚ مرد ٚ بازيگر  ٚ جائزه-یه اؤسکار ٚ جه نامزد بؤبؤست. 

اۊن ۱۹۷۷ سال ٚ مئن بابي دیرفيلد ٚ فئلم ٚ دۊرۊن ايته مۊسابقه‌اي راننده نقش-أ بازي بۊگۊده. أ فئلم-أ سيدني پؤلاک کارگرداني بۊگۊده ؤ پاچينؤ خۊ بازي وأسي گؤلدن گلؤب ٚ بئترين درام ٚ فئلم ٚ مرد ٚ بازيگر ٚ جائزه نامزد بؤبؤست.
اۊن ٚ بعدي کار ايته جنايي درام بۊ کي *... ؤ عدالت همه ره* نام دأشتي. پاچينؤ أ فئلم ٚ بازي گۊدن ٚ پسي، خۊ بازيگري مهارت ٚ وأسي کي طیف زيادي جه نخشان ؤ شخصیتان-أ تانستي بازي بۊکۊنه، منتقدان ٚ جه پۊر مثبت نظر بيگيته ؤ چارؤمي بار ٚ ره اؤسکار ٚ بئترين أولي نقش ٚ مرد ٚ بازيگر ٚ جائزه نامزد بؤبؤست، ولي آخرپسي أ جائزه-یأ داستين هافمن، کریمر علیه کریمر فئلم ٚ بازي گۊدن ٚ وأسي بؤبؤرد. پيشتر هأ نخشي کي هافمن بازي بۊگۊده پاچينؤ-یأ پيشنهاد بدأبۊد. 

پاچينؤ ۱۹۷۰ دهه مئن سرجمع چارته فئلم ٚ مئن اؤسکار ٚ بئترين أولي نقش ٚ مرد ٚ بازيگر ٚ جائزه ره نامزد بؤبؤسته: سرپيکؤ، گادفادر: دۊوؤمي قسمت، سکي زواله، ... ؤ عدالت همه ره.

### ۱۹۸۰ ٚ دهه

آل پاچينؤ أ دهه مئن خۊ فعاليت-أ *گشت زني (۱۹۸۰)* فئلم ٚ أمرأ شرۊع بۊگۊده ؤ ۱۹۸۲ سال ٚ مئن ني *نيويسا! نيويسا!* فئلم ٚ مئن حضۊر بيافته.
بأزين ني ۱۹۷۳ سال ٚ مئن *زخمي ديم* ٚ فئلم ٚ دۊرۊن، برایان دي پالما کارگرداني أمرأ حۊضۊر بیافته کي ايته خۊرم فئلم دربأمؤ ؤ ايته جه پاچينؤ بئترين أثران ايسه. مۊنتقدان زخمي ديم ٚ اکران ٚ مؤقع اۊن ٚ خشن صحنه‌ئن ٚ وأسي أ فئلم ٚ جه استقبال نۊکۊدئد ولي گلف گلف اۊشان ٚ نظر واگردسته ؤ زخمي ديم-أ تحسين بۊگۊدئد. زخمي ديم گيشه دۊرۊن ني مؤفق بۊ ؤ ۴۵ ميليۊن دؤلار بۊفرؤخته. پاچينؤ تؤني مؤنتانا شخصيت ٚ بازي گۊدن ٚ وأسي گؤلدن گلؤب ٚ بئترين مرد ٚ بازيگر ٚ جائزه ره نامزد بؤبؤسته. 

پاچينؤ ۱۹۸۵ سال ٚ مئن *محلي بدنام*-أ کي ايته شخصي پرؤژه بۊ شرۊع بۊگۊد. أ کار ٚ نيويسا هيثکات ويلميامز بۊ ؤ ۱۹۶۹ سال ٚ مئن پاچينؤ هأ نمایشنامه-یأ تئاتر ٚ دۊرۊن بازي بۊگۊده بۊ ولي أيته دفأ خاستي اۊن ٚ سينما قالب ٚ دۊرۊن چأکۊنه. أ فئلم کي پنجا دئقه‌اي بۊ اکران نؤبؤسته ولي ۲۰۰۷ سال ٚ مئن به عنوان ايته بخش جه پاچينؤ أثران مۊنتشر-أ بؤسته. 

۱۹۸۵ سال مئن، اينقلاب ٚ فئلم بيرۊن بامؤ کي زياد مؤفق نۊبۊ. پاچينؤ گئه کي أ فئلم ٚ شيکست ٚ دليل عجله گۊدن اۊن ٚ چأگۊدن ٚ مئن بۊ. پاچينؤ أ فئلم ٚ اکران ٚ پسي چار سال تئاتر ٚ مئن کار بۊگۊد. اۊن ۱۹۸۸ سال مئن، نيؤيؤرک ٚ شکسپير ٚ جشنواره دۊرۊن ژۊليؤس سزار ٚ نمایش-أ جؤزف پاپ ٚ کارگرداني أمرأ بازي بۊگۊد. ۱۹۸۹ *عيشق ٚ دریا* فئلم ٚ أمرأ دۊواره خۊ سينمايي کار-أ سرأگيفت ؤ أ فئلم ٚ مئن *فرانک کلر* ٚ نخش-أ کي ايته کاراگاه بۊ بازي بۊگۊده. أ فئلم مؤفق بۊ ؤ مۊنتقدان ٚ نظر أ أثر ٚ باره مۊثبت بۊ.

### ۱۹۹۰ دهه
پیوند=https://en.wikipedia.org/wiki/File:Al_Pacino_Cannes_1996.jpg|جایگزین=|راست|بندانگشتی|آل پاچينؤ کن ٚ فئلم ٚ جشنواره مئن، ۱۹۹۶
۱۹۹۰ سال ٚ مئن آل پاچينؤ *ديک تریسي* فئلم ٚ مئن بازي بۊگۊد ؤ *بيگ بؤی کاپريس* ٚ نخش ٚ ره اؤسکار ٚ جائزه نامزد بؤبؤست. ديک تريسي تجاري نظر ٚ جه مؤفق بۊ ؤ آل پاچينؤ خۊرم بازي جه تقدير بؤبؤسته.

۱۹۹۰ سال ٚ مئن آل پاچينؤ *گادفادر: سۊوؤمي واوين* ٚ فئلم ٚ دۊرۊن دۊواره مایکل کؤرلئؤنه نخش ٚ أمرأ ظاهر بؤبؤسته. أن گادفادر ٚ آخري قسمت بۊ ؤ بتانسته هفت ته اؤسکار ٚ جائزه ره نامزد ببه. 

پاچينؤ فرانکي ؤ جاني (۱۹۹۱) ٚ فئلم ٚ مئن ميشل فایفر ٚ أمرأ همبازي بؤبؤسته کي پيشتر زخمي ديم ٚ فئلم ٚ مئن ني ايسابۊ. پاچينؤ *جاني* شخصيت ٚ نخش-أ بازي کۊنه کي ايته مئنسال ٚ مردأک ايسه کي تازه زندان ٚ جه بيرۊن بأمؤ ؤ کار ٚ دۊمبال گرده. اۊن آخرپسي ايته رستۊران ٚ دۊرۊن کار یابه کي ايته گارسؤن ٚ زنأک ني فرانکي نام ٚ أمرأ اۊیه کار کۊنه. ترنس مک‌نالي أ فئلم-أ خۊ تئاتر ٚ نمایشنامه سر کي اۊن ٚ نام *فرانکي ؤ جاني ماتاو ٚ جير* بۊ چأگۊده. اۊن تئاتر ٚ دۊرۊن کي ۱۹۸۷ سال ٚ مئن ايجرا بؤبؤسته بۊ، کنت ولش ؤ کتي بيتس أصلي نخشان-أ ايجرا بۊگۊدئد. با أنکي اي سري جه مؤنتقدان أ فئلم ٚ ره مۊثبث ٚ نظر بدأده ؤ اي سري دئه منفي، پاچينؤ بۊگۊته کي خۊ بازي جه پۊر لذت بؤبؤرده. جانت ماسلين نيؤیؤرک تایمز ٚ مجله مئن خۊ نظر-أ أتؤ بينيويشته: «پاچينؤ بازي تا هأسأ *سکي زواله* فئلم ٚ پسي أندر ساده ؤ جذاب نۊبۊ کي أ فئلم ٚ مئن ايسه. اۊن جاني نخش ٚ مئن پۊر تلاش کۊنه کي فرانکي ديل-أ بۊدۊزانه ؤ أ صحنه‌ئن-أ ليذت‌بخش چأکۊنه. اۊن ٚ صحنه‌ئن فرانکي أمرأ دقيق ؤ صادقانه ايسد کي فئلم ٚ زياد احساسي جنبه‌ئن-أ پۊشانه.»

پاچينؤ ۱۹۹۳ سال ٚ مئن، اؤسکار ٚ بئترين أول ٚ نقش ٚ مرد ٚ بازيگر ٚ جائزه-یأ *ايته زنأک ٚ خۊجير ٚ بۊ* فئلم ٚ بازي گۊدن ٚ وأسي بؤبؤرده. اۊن أ فئلم ٚ مئن ايته آمريکايي بازنشسته أرتشي نخش-أ کي اۊن ٚ نام *فرانک اسلید* بۊ بازي بۊگۊده. پاچينؤ هۊ سال ٚ مئن *گلنگري گلن راس* فئلم ٚ أمرأ ني اؤسکار ٚ بئترين مکمل ٚ نقش ٚ مرد ٚ بازيگر ٚ نامزد بؤبؤسته. پاچينؤ أولي بازيگري ايسه کي ايته سال ٚ مئن دۊ ته فئلم ٚ ره جائزه نامزد بؤبؤسته ؤ أصلي نخش ٚ جائزه-یأ بۊبؤرده.
پاچينؤ هر دۊ ته فئلمان أ سال ٚ مئن پۊر مؤفق بۊبؤستد ؤ مۊنتقدان ؤ مردۊم ٚ مۊثبت نظر-أ جلب بۊگۊدئد. 

۱۹۹۳ سال، پاچينؤ ؤ دي پالما دۊوؤمي بار ٚ ره زخمي ديم ٚ فئلم ٚ پسي ايلجار بۊگۊدئد ؤ اۊن ٚ حاصل بؤبؤسته *کارليتؤ را* کي ايته دئه گنگستري فئلم ايسه. پاچينؤ کارليتؤ را دۊرۊن شان پن، پنلؤپه آن ميلر ؤ ويگؤ مؤرتنسن ٚ أمرأ همبازي بؤبؤسته. پاچينؤ أ فئلم ٚ مئن کارليتؤ نخش-أ بازي کۊنه کي ايته قديمي خلافکار ايسه ؤ وختي پنج سال ٚ پسي زندان ٚ جه آزاد به خۊ معشۊقه خاطر ٚ وأسي خأیه خلاف-أ کنار بنه ؤ اۊن ٚ أمرأ زيوش بۊکۊنه ولي اۊن ٚ قديمي ريفئقان کي خلافکار ايسد هنده اۊن-أ گرفتار کۊنئده. أ فئلم ني ايته دئه جه پاچينؤ خۊرم أثران ايسه. 

*مخمصه (۱۹۹۵)* فئلم ٚ مئن آل پاچينؤ ؤ رابرت دنيرؤ همبازي بؤبؤستد. مخمصه ايته جنايی درام ايسه کي مایکل مان اۊن-أ کارگرداني بۊکۊده ؤ آرت لينسؤن ني اۊن ٚ نيويشتنکس ايسه. پاچينؤ *وينسنت هانا* نخش-أ بازي کۊنه کي ايته جه مأرۊف ٚ کاراگاهان ايسه ؤ رابرت دنيرؤ ني *نيل مک‌کالي* ايته حرفه‌اي دۊز ٚ نخش-أ ايجرا کۊنه. مخمصه فئلم پۊر أرزشمند ايسه چؤن دنيرؤ ؤ پاچينؤ، دۊ ته جه سينما پيله کسان أول بار ٚ ره اۊن ٚ مئن همبازي بؤبؤستد. ألبت هر دۊ گادفادر ٚ سوؤمي واوين ٚ مئن ايسابۊد ولي هئتا مۊشترک ٚ صحنه نأشتيد. 

پاچينؤ ۱۹۹۶ مئن *ريچارد ٚ دۊمبال وامختن* ٚ مۊستند-أ کارگرداني ؤ اۊن ٚ مئن بازي بۊگۊد. اي سري دئه جه بازيگران کوين اسپیسي، وينؤنا رایدر، ألک بالدوین ؤ آیدان کۊئين ٚ مأنستن ني أ مۊستند ٚ دۊرۊن ايساده. أ مۊستند قطعاتي جه سوؤمي ريچارد ٚ نمایشنامه کي ايته جه ويليام شکسپير ٚ أثران ايسه دأره ؤ درباره شکسپير ٚ جا ؤ جيگا مردۊم ٚ فرهنگ دۊرۊن ايسه.

پاچينؤ *شیطان ٚ وکيل‌مدافع* مئن کیانۋ ريوز ٚ أمرأ همبازي بؤبؤست. اۊن أ فئلم ٚ مئن جان ميلتؤن/شیطان ٚ نخش-أ بازي کۊنه ؤ ريوز ني کوين لؤمکس ٚ نخش ٚ أمرأ کي ايته مؤفق ٚ وکيل ايسه حۊضۊر یابه. أ فئلم گيشه مئن مؤفق بۊ ؤ ۱۵۰ ميليۊن دؤلار بۊفرؤخته ؤ اۊن ٚ جه پۊر استقبال بۊبؤسته ؤ آل پاچينؤ ؤ کيانۋ ريوز ٚ بازي
ني تحسين ٚ أمرأ مواجه بؤبؤسته.

آل پاچينؤ ۱۹۹۷ سال ٚ مئن *داني براسکؤ* فئلم ٚ دۊرۊن *لفتي* نخش-أ بازي بۊگۊد کي اۊن ٚ أول ٚ نخش یعني داني براسکؤ، جاني دپ ٚ دس دۊبۊ. أ فئلم ايته واقعي داستان ٚ سر چأگۊده بۊبؤسته ؤ داني براسکؤ باره ايسه کي ايته جه اف‌بي‌آی ٚ مخفي مأمۊران بۊ.
داني براسکؤ وظيفه دأشتي کي ايته گنگستري جرگه دۊرۊن نفۊذ بۊکۊنه ؤ اۊشان ٚ جه ايطلاعات فگيره ؤ آخرپسي ني اۊن ٚ عۊضوان-أ دسگير بۊکۊنه. هأ مسير ٚ مئن *لفتي* (آل پاچينؤ) أمرأ آشنا به کي ايته جه اۊ باند ٚ أعضا ايسه. برخلاف برنامه‌اي کي دأشتيد أ دۊ ته همديگر ٚ أمرأ ريفئق بئده. أ فئلم ايته اؤسکار ٚ جائزه ره نامزد بؤبؤست. 

۱۹۹۹ سال ٚ مئن پاچينؤ *نفۊذي* فيلم ٚ دۊرۊن *لؤول برگمن* ٚ نخش-أ بازي بۊگۊد کي راسل کرۊ اۊن ٚ مقابل نخش بۊ. نفۊذي چند ته اؤسکار ٚ جائزه نامزد بؤبؤست. پاچينؤ آخري فئلم ۱۹۹۰ دهه مئن *کذايي يکشمبه* اؤليور استؤن ٚ کارگرداني أمرأ بۊ. أ فئلم ٚ مئن پاچينؤ ايته آمريکايي فۊتبال ٚ مۊربي نخش-أ دأره.

### ۲۰۰۰ دهه
پاچينؤ ۲۰۰۱ سال ٚ مئن *سيسيل بي دميل* ٚ جائزه-یأ گؤلدن گلؤب ٚ جه، ايته عۊمر هۊنري دستاورد ٚ وأسي فئلم ٚ صنعت ٚ مئن بؤبؤرده.

آل پاچينؤ ۲۰۰۰ سال ٚ مئن *چيني قأوه* فئلم ٚ نؤسخه-یأ کي أول ايته تئاتر ٚ نمایش بۊ مۊنتشر بۊگۊد. أ فئلم ٚ ويشتر ٚ بخشان-أ دۊ ته أصلي شخصيت ٚ بۊگۊ بيشتاو تشکيل دنه. أ فئلم ٚ چأگۊدن سه سال طۊل بکشه ؤ اۊن ٚ کارگرداني ؤ هزينه تأمين گۊدن پاچينؤ أمرأ بۊ. چيني قأوه ۲۰۰۷ سال ٚ مئن *محلي بدنام* ؤ *ريچارد ٚ دۊمبال وامختن* ٚ فئلمان ٚ أمرأ کي دۊ ته دئه جه پاچينؤ خۊرم أثران ايسد ايته مجمۊعه مئن مۊنتشر-أ بؤسته کي اۊن ٚ نام *پاچينؤ باکس‌ست: ايته بازيگر ٚ بصيرت* بۊ. 

۲۰۰۶ سال ٚ مئن آل پاچينؤ-یأ پيشنهاد بدأد کي گادفادر ٚ ويديؤيي بازي مئن حۊضۊر بدأره ولي آل پاچينؤ قبۊل نۊگۊده ؤ هأن ٚ وأسي مایکل کؤرلئؤنه شخصيت أ بازي مئن ايسا ولي اۊن ٚ ظاهر ؤ صدا پاچينؤ أمرأ فرق کۊنه. ولي پاچينؤ *زخمي ديم: دۊنیا تي شينه* بازي مئن ايسا ؤ ايجازه بدأ کي اۊن ٚ ظاهر ٚ جه ايستفاده ببه. أ بازي هۊ زخمي ديم ٚ فئلم ٚ دۊمباله ايسه ؤ شرایطي-أ درنظر گيره کي تؤني مؤنتانا فئلم ٚ آخري درگيري جه زنده بمانه. 

جایگزین=آل پاچینو در سال ۲۰۰۸|بندانگشتی|آل پاچينؤ رؤم ٚ فئلم ٚ جشنواره مئن، ۲۰۰۸

کريستؤفر نؤلان، *بيخابي* فئلم-أ کي اۊن ٚ أصلي نۊسخه نؤروژي بۊ ؤ ۱۹۹۷ سال ٚ مئن اکران بؤبؤسته بۊ، اينگيليسي زوان ٚ أمرأ دۊواره چأگۊده کي ۲۰۰۲ مئن بيرۊن بأمؤ. شخصيتي کي پاچينؤ أ فئلم ٚ مئن بازي بۊگۊده برخلاف اۊن ٚ قبلي نخشان، دۊرۊنگرا بۊ ؤ خۊ أ بازي أمرأ ثابت بۊگۊده کي برخلاف برۊنگرا نخشان کي ويشتر اۊشان-أ بازي کۊنه، دۊرۊنگرا نخشان ٚ مئن ني پۊر تبحر دأره.
أ فئلم ؤ پاچينؤ بازي، مۊنتقدان ٚ ايستقبال ٚ أمرأ مواجه بؤبؤست ؤ راتن تؤمیتؤز ٚ جه ۹۳ امتياز فگيفت. بيخابي گيشه دۊرۊن ني ۱۱۳ ميليۊن دؤلار بۊفرؤخت. 

*سیمؤن* اۊن ٚ بعدي فئلم بۊ کي هۊ ۲۰۰۲ سال مئن أندرۊ نيکؤل ٚ کارگرداني أمرأ بيرۊن بأمؤ. پاچينؤ أ فئلم ٚ مئن *ويکتؤر ترانسکي* نخش-أ بازي بۊگۊد ؤ کاترين کينر، وينؤنا رایدر ؤ ايوان ریچل وۊد ٚ أمرأ همبازي ايسه. 

پاچينؤ *مردۊمي کي مۊ شيناسم (۲۰۰۲)* ٚ مئن ايته عۊمۊمي رابطه‌ئن ٚ مسئۊل ٚ نخش-أ بيگيته. أ فئلم ٚ کارگردان دنيل ألگرانت ؤ اۊن ٚ نيويسا جان رؤبين بيتز بۊ. 

پاچينؤ با أنکي دئه مکمل ٚ نخش قبۊل نۊگۊدي، ولي مارتين برست ٚ خاطر ٚ وأسي ايته افتخاري حۊضۊر *جيلي (۲۰۰۳)* فئلم ٚ مئن بدأشته. پاچينؤ بازي جيلي مئن کۊتا بۊ ؤ مردۊم زياد أ فئلم ٚ جه استقبال نۊگۊدئد.

هۊ سال ۲۰۰۳ مئن پاچينؤ *ناشي* فئلم ٚ مئن کي اۊن ٚ کارگردان کالين فارل بۊ، ايته سي‌آی‌ای ٚ جذب ٚ نيرۊ مسئۊل ٚ نخش-أ قبۊل بۊگۊد. ناشي فئلم ٚ نقدان هم مۊثبت بۊ هم منفي ولي پاچينؤ گه کي ناشي فئلمي نيه که بتانه اۊن-أ دۊمبال بۊکۊنه. 

اۊن بأزين *فرشته‌ئن آمريکا مئن (۲۰۰۳)* ٚ دۊرۊن ايته وکیل ٚ نخش-أ کي اۊن ٚ نام *رؤی کؤهن* بۊ بازي بۊگۊد. فرشته‌ئن آمريکا مئن، ايته کۊتاه سریال بۊ کي ايته نمایش ٚ سر هأ نام ٚ أمرأ چأگۊده بؤبؤست. أ نمایش کي اۊن ٚ نيويسا تؤني کۊشنر بۊ، پيشتر پۊليتزر ٚ جائزه-یأ فگيته بۊ ؤ پاچينؤ ني خۊ هأ بازي وأسي ايته گؤلدن گلؤب ٚ جائزه-یأ بۊبؤرده.  
 
پاچينؤ *ونيزي تاجر (۲۰۰۴)* ٚ مئن کي ايته اقتباس شکسپير ٚ نمایشنامه جه بۊ، *شایلاک* ٚ نخش ٚ أمرأ حۊضۊر بيافته. ونيزي تاجر ٚ کارگردان مایکل ردفؤرد بۊ. شایلاک معمۊلا ايته بدذات ٚ شخصيت بۊ ولي پاچينؤ تصميم بيگيته کي ايبچه ديلسۊجي ؤ مئرباني اۊن-أ ايضافه بۊکۊنه ؤ أ شخصيت-أ عمق بدنه. 

پاچينؤ *دۊ نفر پۊل ٚ ره (۲۰۰۵)* ٚ مئن ايته بسته گۊدن ٚ مسئؤل ٚ نخش-أ کي اۊن ٚ نام *والتر آبرامز* ايسه بازي کۊنه. أ فئلم ٚ کارگردان دي جی کارۊسؤ بۊ ؤ پاچينؤ أ فئلم ٚ مئن متيؤ مک‌کانهي، رنه رۊسؤ ؤ آرماند آسانتي أمرأ همبازي ايسه.
دسان تامسؤن واشينگتن پؤست ٚ مئن دۊ نفر پۊل ٚ ره فئلم ٚ باره أتؤ بينيويشته:« پاچينؤ أندر خۊ نخش-أ خؤب بازي بۊگۊده کي وا شاه نيشان ٚ جائزه-ی فگيره... خؤب ؤ بد ٚ مۊوارزه هاليوۊد رهايی ره فدا بؤبؤسته ؤ اؤستؤار به نظر رسئه.»

آمريکا فئلم ٚ بؤنياد ۲۰۰۶ اؤکتؤبر ۲۰ مئن، پاچينؤ-یأ *ايته عۊمر هۊنري دستاورد* ٚ جائزه-یأ فدأ ؤ پاچينو سي ؤ پنجؤمي کس ايسه کي أ جائزه-یأ فگيته. ايرلند ٚ ترينيتي کالج ۲۰۰۶ نؤوامبر ۲۲ مئن آل پاچينؤ-یأ ايفتخاري عۊضويت فدأ. 

پاچينؤ *اؤشن ٚ سينزه یار (۲۰۰۷)* ٚ مئن کي اۊن ٚ کارگردان استيون سؤدربرگ بۊ، ايته مکمل ٚ نخش-أ فگيته ؤ جؤرج کلؤني، برد پيت، مت ديمن، اليؤت گؤلد ؤ أندي گارسيا أمرأ همبازي بؤبؤست. پاچينؤ «ويلي بنک» ٚ شخصيت-أ بازي کۊنه کي ايته کازينؤ صاب ايسه. اؤشن ٚ سينزه یار ايته مؤفق ٚ فئلم دربامؤ ؤ اۊن ٚ نقدان خۊجير بۊ. 

پاچيينؤ ۲۰۰۷ سال ٚ مئن *۸۸ دئقه* فئلم ٚ مئن نخش فگيته. ۸۸ دئقه مئن آليشيا ويت پاچينؤ همبازي بۊ. فئلم ٚ کارگردان جان أونت ؤ اۊن ٚ نيويسا گري اسکات تامپسن بۊ.
۸۸ دئقه جه زياد استقبال نؤبؤست ؤ ويشتر ٚ نظران منفي بۊ ولي انتقادان ويشتر اۊن ٚ ضعيف ٚ داستان-أ نيشانه بيگيفتد تا پاچينؤ بازي-أ. 

پاچينؤ ؤ رابرت دنيرؤ ۲۰۰۸ سال ٚ مئن دۊواره ايجايي بأمؤده صحنه سر ؤ أی سفر ايته جنايي درام ٚ مئن بازي بۊگۊدئد کي اۊن ٚ نام *عادلانه قتل* ايسه. پاچينؤ ؤ دنيرؤ دۊ ته نيؤیؤرکي کاراگاه نخش-أ دأرده کي ايته سریالي قاتل ٚ دۊمبال وامجده. با أنکي مردۊم پۊر أ فئلم ٚ رافا ايسابۊد ولي بعد أنکي بامؤ زياد مثبت ٚ نظر فنگيته ؤ مۊنتقدان اعتقاد دأشتيدي کي عادلانه قتل ٚ تنها مۊثبت ٚ نۊکته پاچينؤ ؤ دنيرؤ حۊضۊر ايسه ؤ دئه أ فئلم هئچي نأره. 

### ۲۰۱۰ دهه
پیوند=https://en.wikipedia.org/wiki/File:Manglehorn_03_(15272211442).jpg|جایگزین=|راست|بندانگشتی|آل پاچينؤ تؤرنتؤ فئلم ٚ جشنواره مئن، ۲۰۱۴
پاچينؤ *تۊ جک-أ نشناسي (۲۰۱۰)* مئن کي ايته جه *اچ‌بي‌اؤ فيلمز* أثران ايسه حۊضۊر بيافته. أ فئلم-أ ايته واقعي داستان ٚ سر چأگۊدئد ؤ پاچينؤ «جک کوؤرکيان» ٚ نخش-أ بازي بۊگۊده کي ايته پجشک بۊ کي کۊمکي خؤدکۊشي جه طرفداري گۊدي. پاچينؤ أ بازي وأسي خۊ دۊوؤمي امي جائزه ؤ خۊ چارؤمي گؤلدن گلؤب ٚ جائزه-یأ فگيته. 

پاچينؤ ۲۰۱۱ سال ٚ مئن *جک ؤ جیل* ٚ فئلم ٚ دۊرۊن ايته مکمل ٚ نخش-أ بازي بۊگۊد. جک ؤ جیل پۊر ضعيف بۊ ؤ مردۊم ؤ مۊنتقدان شديد ٚ منفي نظر ٚ أمرأ مواجه بؤبؤست ؤ بعضيان معتقد ايسد کي جک ؤ جیل ايته جه بدترين فئلماني ايسه کي تا هأسأ چأگۊده بؤبؤسته. جک ؤ جیل بدترين فئلم ٚ جائزه-یأ *طلايي ولش* ٚ
جه فگيته. 

پاچينؤ ۲۰۱۱ سپتامبر ۴ مئن، ونيز ٚ فئلم ٚ جشنواره دۊرۊن *وایلد سالؤمه* اکران ٚ پيش ژژر لؤکؤلتر ٚ جائزه بۊبؤرده. وایلد سالؤمه کي پاچينؤ اۊن-أ بازي ؤ کارگرداني بۊگۊده ايته مۊستند ريچارد ٚ ره وامختن ٚ مۊنستند ٚ مأنستن ايسه.
وایلد سالؤمه عۊمۊمي اکران ۲۰۱۲ مارچ ۲۱ مئن ؤ سان فرانسيسکؤ کاسترؤ تئاتر ٚ دۊرۊن کليد بۊخؤرده. پاچينؤ وایلد سالؤمه مئن *هيرؤديس آنتيپاس* ٚ نخش-أ کي ايته رۊمي حاکم بۊ بازي بۊگۊده. باراک اؤباما گه اۊ زمات آمريکا ريئيس جؤمۊر بۊ ۲۰۱۲ فوريه مئن، هۊنر ٚ ملي نيشان-أ پاچينؤ-یأ اعطا بۊگۊد.

پاچينؤ *فيل اسپکتؤر (۲۰۱۳)* مئن کي ايته جه اچ‌بي‌اؤ شبکه فئلمان ايسه، فيل اسپکتؤر ٚ نخش-أ بازي بۊگۊد. فيل اسپکتؤر ايته مأرۊف ٚ آمريکايي مزقان چأکۊن بۊ کي ۲۰۰۹ سال ٚ مئن قتل ره محکۊم بؤبؤست.
پاچينؤ *دني کالينز (۲۰۱۵)* دۊرۊن کي ايته کؤمدي درام دن فؤگلمن ٚ کارگرداني أمرأ ايسه، أول ٚ نخش-أ عهده‌دار بۊ. اۊن ايته پير ٚ راک استار ٚ نخش-أ بازي بۊگۊد ؤ خۊ هأ نخش ٚ وأسي بئترين مرد ٚ بازيگر ٚ جائزه-یه گؤلدن گلؤب ٚ جه نامزد بؤبؤست.
پاچينؤ ۲۰۱۶ سال ٚ مئن کندي مرکز ٚ جائزه-یأ دریافت بۊگۊده کي جائزه ايته عۊمر خدمت گۊدن آمريکا فرهنگ ؤ هۊنر ٚ ره ايسه. پاچينؤ قدرداني مراسم ٚ مئن کوين اسپیسي، شان پن، بابي کاناوله ؤ کريس اؤدانل حضۊر بيافتد ؤ گب بزئده.

ددلاین هاليوۊد ٚ مجله ۲۰۱۲ سپتامبر ٚ مئن گزارش بدأ کي ايته فئلم درباره *جؤ پترنؤ* کي آمريکايي فؤتبال ٚ مۊربي بۊ ؤ پنسيلوانیا ايالتي دانشگاه ٚ مئن کار گۊدي قراره چأگۊده ببه ؤ آل پاچينؤ پترنؤ نخش-أ بازي کۊنه. پترنؤ ۲۰۱۸ آوريل ۷ مطن اچ‌بي‌اؤ شبکه جه پخش-أ بؤسته. 

پاچينؤ برد پيت ؤ لئؤناردؤ دي‌کاپريؤ أمرأ، *ايته زمات هاليوۊد ٚ مئن* ٚ فئلم ٚ دۊرۊن، کۊئنتين تارانتينؤ کارگرداني أمرأ بازي ؤ گۊلازي حۊضۊر بدأشته.أ فئلم ۲۰۱۹ جۊلای ۲۶ مئن اکران بؤبؤسته.
هأتؤ ني پاچينؤ ۲۰۱۹ سال ٚ دۊرۊن رابرت دنيرؤ ؤ جؤ پشي أمرأ *ايرلندي مردأی* ٚ مؤفق فئلم ٚ مئن جيمي هؤفا نخش-أ کي پنجاه ؤ شصت ٚ ميلادي دهه مئن آمريکا کارگران ٚ اتحاديه رهبر بۊ بازي بۊگۊد. ايرلندي مردأی ٚ کارگردان مارتين اسکؤرسيزي ايسه ؤ أن أول باري بۊ کي پاچينؤ ؤ اسکؤرسيزي همکاري بۊگۊدئد. پاچينؤ خۊ أ نقش ٚ وأسي بئترين مکمل ٚ نقش ٚ مرد ٚ بازيگر ٚ جائزه-یه اؤسکار ٚ جه نامزد بؤبؤسته. اۊن ٚ بازي ايرلندي مردأی ٚ مئن پۊر مۊثبت ٚ نظر فگيته. پيتر بردشاو گاردين ٚ مجله دۊرۊن پاچينؤ بازي-أ «باشکۊه» تؤصيف بۊگۊده ؤ جاستين چنگ بينيويشته: «دنيرؤ، پشي ؤ پاچينؤ خۊشان ٚ بۊجؤرترين سطح ٚ مئن ايساده؛ چؤن کي خۊشان ٚ قبلي خۊجير ٚ گنگستري نخشان ٚ جه متفاوت کار بۊگۊدئد ؤ تکرار ٚ مئن درگير-أ نؤبؤستد.»

### ۲۰۲۰ دهه
پاچينؤ *شکارچيان* ٚ مجمۊعه مئن جه پرایم ويديؤ چأگۊده‌ئن، *مایر آفرمن* ايته نازي شکارچي نخش-أ بازي بۊگۊد. أن پاچينؤ أولي تلويزيؤني مجمۊعه *فرشته‌ئن آمريکا مئن* ٚ سریال ٚ زمات ٚ جه ايسه. شکارچيان ۲۰۲۰ آگؤست ٚ مئن دۊوؤمي فصل ٚ ره تمديد بؤبؤست. 

پاچينؤ ۲۰۲۱ مئن *گۊچي خاندان* فئلم ٚ دۊرۊن ريدلي اسکات ٚ کارگرداني أمرأ بازي بۊگؤد ؤ لیدي گاگا ؤ جرد لتؤ جه أ فئلم ٚ بازيگران ايسد. أ فئلم ۲۰۲۱ نؤوامبر ۲۴ تاريخ ٚ مئن مئن اکران بؤبؤست.
پاچينؤ بأزين هۊ سال ٚ دۊرۊن *آمريکايي خائن: اکسيس سالي مۊحاکمه* فئلم ٚ دۊرۊن بازي بۊگۊد گه أ فئلم زياد مؤفق نۊبۊ.
آل پاچينؤ سه سال ٚ پسي ۲۰۲۴ ٚ مئن *مؤدي، سه رۊج ديوانگي بال ٚ سر* فئلم ٚ مئن جاني دپ ٚ أمرأ بازي بۊگۊد گه آمادئؤ مۊديلياني باره ايسه گه ايته ايتاليايي نقاش ؤ مۊجسمه‌چأکۊن بۊ.

## شخصي زيوش
پاچينؤ هلماله ايزدواج نۊگۊده، أما چارته زای دأره.
جۊلي ماري اۊن ٚ پيله زای ايسه کي اۊن ٚ مأر یان ترنت، بازيگري مۊربي ايسه. آنتؤن جیمز ؤ اؤليويا رؤز، اۊن ٚ پسر ؤ دۊختر ايسد کي ۲۰۰۱ ژانویه ۲۵ مئن دۊنیا بامؤد ؤ دؤقلۊ ايسد. اۊشان ٚ مأر بورلي دي آنجلؤ ايته ايتاليايي تبار ٚ بازيگر ؤ خانشگر ايسه. 
آل پاچينؤ ايته پسر رؤمن پاچينؤ نام ٚ أمرأ دأره کي ۱۵ جۊن ۲۰۲۳ مئن دۊنیا بامؤ ؤ أ پسر ٚ مأر، نۊر ألفلاح نام دأره کي ايته کۊویتي تهیه‌کننده ايسه ؤ آمريکا سينما صنعت ٚ مئن فعاليت کۊنه. 

آل پاچينؤ هأتؤني دایان کیتن ٚ أمرأ کي گادفادر ٚ فئلمان ٚ مئن خۊ همبازي بۊ ايته دؤره دۊست بۊ. پاچينؤ هأتؤني تيۊزدی ولد، جیل کلایبؤرگ، مارته کلر، کاتلين کۊيينلان ؤ ليندال هابز ٚ أمرأ مۊختلف دؤره‌ئن ٚ مئن رابطه دأشتي.

پاچينؤ ۲۰۰۸ تا ۲۰۱۸ سالان ٚ مئن لۊسيلا پؤلاک ٚ أمرأ کي ايته آرژانتيني بازيگر ايسه رابطه دأشتي. با أنکي اۊشان رسمن ايزدواج نۊگۊدئد ولي کاميلا مؤرؤن کي پؤلاک ٚ دۊختر ايسه، پاچينؤ-یأ خۊ ناتني پئر دانه.

## جایزه‌ئن ؤ نؤمزدئن
آل پاچينؤ خۊ فعاليت ٚ طۊل ٚ مئن، پۊر جایزه وأیئه ؤ جایزه نؤمزت بؤبه، نؤ مرت اۊسکار ٚ نؤمزدي (یکته مرته بؤبۊرده)، هيژده مرت گلدن‌گلۊب ٚ نؤمزدي (چار مرت بؤبۊرده)، پئنج مرت بفتا نؤمزدي (یه‌وار بؤبۊرده)، سۊ مرت امي نؤمزدي (دۊ وار بؤبۊرده) ؤ دۊ مرت تؤني نؤمزدي گه هردۊ وار بؤبۊرده. آل پاچينؤ ۲۰۰۱ ٚ مئن سيسيل بي دميل جایزه-أ وأیئه ؤ ۲۰۰۷ ٚ مئن آمريکا فيلم ٚ بنیاد ٚ جي یته عۊمر هۊنري دستاورد ٚ جایزه-أ هگيت. اۊ هيته‌أني ۲۰۱۱ ٚ مئن خۊ حرفه‌اي کۊنۊش ٚ وأسر، باراک اۊباما جي، هۊنر ٚ مللي نشؤن-ه دریافت بؤگۊد. بريتانیایي تماشاچئن یته نظرسنجي ۴ ٚ کانال ٚ جي ۲۰۰۳ ٚمئن، آل پاچينؤ-یه به عۊنوان ٚ «سينماٰ تاريخ ٚ پيلاترين رۊجا» دؤجئن.

## فئلم شينأسي

* ناتالي ؤ مۊ (۱۹۶۹)

* برمسن نيدل ٚ پارک ٚ مئن (۱۹۷۱)

* گادفادر (۱۹۷۲)

* سرپيکؤ (۱۹۷۳)

* دؤل (۱۹۷۳)

* گادفادر: دۊوؤمي واوين (۱۹۷۴)

* سکي زواله (۱۹۷۵)

* بابي ديرفيلد (۱۹۷۷)

* عيدالت همه ره (۱۹۷۹)

* گشت زني (۱۹۸۰)

* نيويسا! نيويسا! (۱۹۸۲)

* زخمي ديم (۱۹۸۳)

* اينقلاب (۱۹۸۵)

* تۊقاٰ دریا (۱۹۸۹)

* یته بدنؤم ٚ محل (۱۹۹۰)

* دیک تریسي (۱۹۹۰)

* گادفادر: سۊوؤمي واوين (۱۹۹۰)

* فرانکي ؤ جاني (۱۹۹۱)

* گلن‌گري گلن راس (۱۹۹۲)

* زن ٚ خۊجير بۊ (۱۹۹۲)

* کارلیتۊ را (۱۹۹۳)

* دۊته بیت (۱۹۹۵)

* مخمصه (۱۹۹۵)

* شأر ٚ تالار (۱۹۹۶)

* ريچارد ٚ دۊمبال وامۊتن (۱۹۹۶)

* داني براسکؤ (۱۹۹۷)

* شیطؤن ٚ وکيل‌مدافع (۱۹۹۷)

* نؤفۊذي (۱۹۹۹)

* کذایي یکشئمبه (۱۹۹۹)

* چيني قأوه (۲۰۰۰)

* خاب وؤزه (۲۰۰۲)

* سیمؤن (۲۰۰۲)

* مردۊمي گه مۊ شينأسنم (۲۰۰۲)

* ناشي (۲۰۰۳)

* جیلي (۲۰۰۳)

* فرشته‌ئن آمريکا مئن (۲۰۰۳)

* ونيزي تاجر (۲۰۰۴)

* دۊ نفر پۊل ٚ ره (۲۰۰۵)

* ۸۸ دئقه (۲۰۰۷)

* اؤشن ٚ سينزه یار (۲۰۰۷)

* عادلانه قتل (۲۰۰۸)

* تۊ جک-ه نشنأسني (۲۰۱۰)

* هيچکس ٚ وچه (۲۰۱۱)

* وایلد سالؤمه (۲۰۱۱)

* جک ؤ جیل (۲۰۱۱)

* اؤستوار رخابؤن (۲۰۱۲)

* فیل اسپکتؤر (۲۰۱۳)

* منگلهؤرن (۲۰۱۴)

* تحقیر (۲۰۱۴)

* دني کالینز (۲۰۱۵)

* سۊءرفتار (۲۰۱۶)

* سۊمالي دریايي دۊزؤن (۲۰۱۷)

* دارزن (۲۰۱۷)

* پترنؤ (۲۰۱۸)

* ايته زمات هاليوۊرد ٚ مئن (۲۰۱۹)

* ايرلندي مرکه (۲۰۱۹)

* گۊچي خاندان (۲۰۲۱)

*مؤدي، سه رۊج ديوانگي بال ٚ سر

## جيرنيويس
جرگه:بازيگرؤن